TARYBOS SPRENDIMAS
2004 m. gruodžio 7 d.
iš dalies keičiantis Sprendimą 2000/746/EB, leidžiantį Prancūzijos Respublikai taikyti priemonę, nukrypstančią nuo Šeštosios Tarybos direktyvos (77/388/EEB) dėl valstybių narių apyvartos mokesčių įstatymų derinimo 11 straipsnio
(2004/856/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. Tarybos šeštąją direktyvą (77/388/EEB) dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (1), ypač į jos 27 straipsnio 1 dalį,
atsižvelgdama į Komisijos pasiūlymą,
kadangi:
(1)
Sprendimu 2000/746/EB (2) Taryba leido Prancūzijos Respublikai, nukrypstant nuo Direktyvos 77/388/EEB 11 straipsnio A skirsnio 1 dalies a punkto, į apmokestinamąją tiekiamų prekių ar paslaugų vertę įtraukti bet kokio aukso, kurį tiekėjui pateikė gavėjas ir kurį tiekėjas (teikėjas) panaudojo, vertę tais atvejais, kai gavėjui tiekiamas auksas pagal Direktyvos 77/388/EEB 26b straipsnį neapmokestinamas.
(2)
Leidžiančia nukrypti nuostata buvo siekiama išvengti piktnaudžiavimo investiciniam auksui taikoma lengvata ir taip užkirsti kelią tam tikriems mokesčių slėpimo arba vengimo atvejams.
(3)
2004 m. liepos 6 d. Komisijos generaliniame sekretoriate užregistruotu raštu Prancūzijos Vyriausybė paprašė pratęsti Sprendimo 2000/746/EB galiojimo terminą, kuris baigiasi 2004 m. gruodžio 31 d.
(4)
Remdamasi Direktyvos 77/388/EEB 27 straipsnio 2 dalimi, 2004 m. rugpjūčio 10 d. raštu Komisija pranešė kitoms valstybėms narėms apie Prancūzijos Respublikos prašymą, o Prancūzijos Respublikai - kad turi visą informaciją, kuri, Komisijos nuomone, yra būtina prašymui įvertinti.
(5)
Kaip praneša Prancūzijos valdžios institucijos, Sprendimu 2000/746/EB suteikta nukrypti leidžianti nuostata buvo veiksminga siekiant pirmiau nurodytų tikslų.
(6)
Leidžiančios nukrypti nuostatos pagal Direktyvos 77/388/EEB 27 straipsnį, skirtos kovoti su PVM vengimu, susijusiu su investiciniam auksui taikoma lengvata, gali būti įtrauktos į būsimą direktyvos, kuria būtų racionalizuojamos kai kurios leidžiančios nukrypti nuostatos, taikomos pagal tą straipsnį, pasiūlymą.
(7)
Todėl būtina pratęsti Sprendimu 2000/746/EB suteiktos leidžiančios nukrypti nuostatos galiojimo laikotarpį iki direktyvos, kuria racionalizuojamos nukrypti leidžiančios nuostatos pagal Direktyvos 77/388/EEB 27 straipsnį, kurios paimtų pridėtinės vertės mokesčio vengimą, susijusį su investiciniam auksui taikoma lengvata, įsigaliojimo arba iki 2009 m. gruodžio 31 d., pasirenkant ankstesnę datą.
(8)
Nukrypti leidžianti nuostata neturės jokios neigiamos įtakos Bendrijos nuosaviems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
Sprendimo 2000/746/EB 2 straipsnis pakeičiamas tokiu tekstu:
„2 straipsnis
Pagal 1 straipsnį suteikto leidimo galiojimo terminas baigiasi direktyvos, kuria racionalizuojamos leidžiančios nukrypti nuostatos pagal Direktyvos 77/388/EEB 27 straipsnį, skirtos kovai su pridėtinės vertės mokesčio vengimu, susijusiu su investiciniam auksui taikoma lengvata, įsigaliojimo dieną arba 2009 m. gruodžio 31 d., pasirenkant ankstesnę datą.“
2 straipsnis
Šis sprendimas skirtas Prancūzijos Respublikai.
Priimta Briuselyje, 2004 m. gruodžio 7 d.